Peyper sê jammer; twee ander blaas in halfeindstrydeJaco Peyper in aksie tydens die groepwedstryd tussen Japan en Samoa. Foto: (AP Photo/Shuji Kajiyama) Suid-Afrika se voorste rugbyskeidsregter, Jaco Peyper, het om verskoning gevra oor die foto van hom saam met Walliese ondersteuners wat daartoe gelei het dat hy nie oorweeg is om in een van die Wêreldbeker-halfeindstryde te blaas nie. Wêreldrugby het in ŉ verklaring bevestig dat Peyper nie deur die wedstrydbeamptes se keurkomitee vir die naweek se halfeindstryde oorweeg is nie. “Peyper het erken dat die foto van hom saam met Walliese ondersteuners, wat op sosiale media aan die lig gekom het na die kwarteindstryd tussen Wallis en Frankryk, onvanpas was en hy het om verskoning gevra.” Die omstrede Jérôme Garcès. Foto: (AP Photo/Mark Baker) Die omstrede Fransman Jérôme Garcès is intussen aangestel om die fluitjie te blaas in Sondag se halfeindstryd tussen Suid-Afrika en Wallis. Wayne Barnes (Engeland) en Ben O’Keeffe (Nieu-Seeland) is as die assistent-skeidsregters aangewys, terwyl Ben Skeen (Nieu-Seeland) as TV-skeidsregter sal optree. Nigel Owens is intussen as skeidsregter aangewys vir Saterdag se halfeindstryd tussen Engeland en Nieu-Seeland, met die Fransmanne Romain Poite en Pascal Gaüzère wat as die assistent-skeidsregters sal optree en die Suid-Afrikaner Marius Jonker wat as die TV-skeidsregter aangestel is. Maroela Media het vroeër berig Peyper kan moontlik in die sop beland oor die foto waarin hy saam met Walliese ondersteuners die spot met die Franse slot, Sebastien Vahaamahina, dryf. Die foto wat op sosiale media die rondte doen. Foto: Twitter. Peyper het in Saterdag se kwarteindstryd tussen Frankryk en Wallis vir Vahaamahina met ’n rooi kaart van die veld gejaag, toe hy sy elmboog in Wallis se Aaron Wainwright se gesig gedruk het. Frankryk het ’n voorsprong van 12 punte weggesmyt om uiteindelik met 20 – 19 teen die Rooi Drake te verloor. Die foto wys hoe Peyper saam met ’n klomp Rooidraak-ondersteuners hul elmboë soos Vahaamahina uitsteek. Die Franse Rugby-unie se visepresident, Serge Simon, het gesê dat indien die foto eg is, dit “skokkend” sal wees.